Martin Geertsen (V), 2014-04-25:
Som jeg sagde til hr. Jeppe Bruus før, er det egentlig også en god grund til, at der set med regeringens øjne er lang tid til et folketingsvalg, og jeg tror, at det er sådan og det bliver sådan, at fru Trine Bramsen og jeg nok skal få rig lejlighed til inden et kommende folketingsvalg at diskutere, hvilken udlændingepolitik der skal føres under den kommende blå regering.
Tak for det.
Mennesker, der kan og vil bidrage til det danske samfund, skal i sagens natur være velkomne i Danmark.
Men at bidrage forudsætter også, at man lærer sproget, at man accepterer danske, vestlige værdier og udviser medborgerskab, samt at man ikke ligger det danske samfund unødigt til last.
Ledetråden i den politik, som VK-regeringen i tæt samarbejde med Dansk Folkeparti førte i sin regeringstid, var da derfor også at sikre, at det i højere grad, end det tidligere havde været tilfældet, var udlændinge, som kunne bidrage til fællesskabet, der kom til Danmark, samt at sikre en bedre integration af de mennesker, der kom hertil.
Efter vores opfattelse er den kurs, som den nuværende regering har lagt på udlændingeområdet, grundlæggende forkert.
Man har gennemført lempelse på lempelse med det ene resultat, at flere mennesker søger hertil.
Danmark er med andre ord ved at udvikle sig til en magnet for asylansøgere.
Det betyder ikke, at Danmark ikke skal tage ansvar for de mange mennesker, der er på flugt over hele verden som følge af krig og konflikt, tværtimod.
Men ønsker man permanent ophold her i landet, det være sig, fordi man ønsker at arbejde her, eller fordi ens ikkedanske ægtefælle i forvejen bor her, må man også forventes selv at ville og kunne bidrage til vores samfund.
At man er relateret til et menneske med permanent ophold i Danmark, kan dermed ikke være en undskyldning for ikke at gøre en indsats.
Venstre stemte i sin tid mod regeringens ophævelse af de her kriterier og er derfor ikke overraskende af den opfattelse, at regler, der har til formål at tiltrække kvalificeret arbejdskraft, er fornuftige.
Dansk Folkeparti har nu fremsat et beslutningsforslag om at genindføre samme pointsystem.
Det er jo i udgangspunktet fornuftigt, al den stund at der er klare tegn på, at regeringens mange lempelser har ført til en markant stigning i antallet af mennesker, der søger til Danmark.
Venstre ønsker dog at gå videre end til – om jeg så må sige – blot at genindføre de regler, vi havde, da valget blev udskrevet i 2011.
Vi ønsker, at Danmark skal være et attraktivt land for al kvalificeret arbejdskraft, for dem, der kan og vil.
Vi ønsker også, at integrationen i højere grad bidrager til, at indvandrere og deres efterkommere får en uddannelse og arbejde og er deltagende i fritidslivet.
Hvad vi derimod ikke ønsker er svenske tilstande, hvor alle og enhver stort set kan få ophold på deres glatte ansigt.
Det vil være til skade for integrationen, for vores økonomi og ikke mindst for de mennesker, der gerne vil tage del i vores samfund.
På baggrund af den nye situation med et stigende antal asylansøgere og parallelt hermed et stigende behov for kvalificeret arbejdskraft ønsker vi et 360-graderseftersyn af vores udlændingeregler.
Det forudsætter selvfølgelig en mere grundlæggende analyse af og debat om de forhenværende regler og de nuværende regler: Hvad virker, hvad virker ikke?
Hvor er der behov for endnu strammere regler, og hvor der er behov for at gøre det mere attraktivt for dem, der kan og vil, at bosætte sig i Danmark?
Det er selvsagt ikke nogen nem øvelse, og det er bestemt ikke klaret på en formiddag.
I fraværet af sådan en gennemgribende analyse er det klart, at Venstre foretrækker de regler, der var, før regeringen lempede dem i 2012.
Hvad det derimod er en tilkendegivelse af er, at den nuværende regerings vej er forkert, for den er skadelig for integrationen.
Så med en erkendelse af, at regeringens politik ikke fungerer, men at den forhåbentlig kommende blå regering ikke nødvendigvis præcist og ord for ord vil genindføre den tidligere regerings politik,
vil Venstre, hvis forslaget kommer til afstemning, vælge at trykke på de gule knapper.